Hou vas! Die koue is op pad | Netwerk24
Deur Marelize Barnard 18 Julie 2019 15:04
Die Suid-Afrikaanse Weerdiens (SAWD) waarsku teen swaar reën en vloede in Kaapstad, die Overberg en die Kaapse Wynlande.
Die reën word Donderdag regdeur die nag tot Vrydagoggend verwag.
In Kaapstad klaar die weer Saterdag op, met reën wat weer van Maandag af kan begin uitsak. Teen Dinsdag is daar 'n verdere 60%-kans op sowat 15 mm reën.
Bloemfonteiners moet hulle die naweek regmaak vir ysige koue wanneer die minimum temperature Saterdag -2 °C, Sondag -5 °C en Maandag -1 °C gaan wees.
Die koue is op pad. As die son sak, klim diep onder die komberse in. Foto: Marelize Barnard
Vir Cradock word net sulke ysige weer – -4 °C Saterdag en -5 °C Sondag – verwag.
Nie eens Sutherland in die Noord-Kaap, wat bekend vir sy lae temperature is, is eens so koud nie, want die minimum temperature sal die naweek en vroeg volgende week by die 2°C draai.
Dipuo Tawana, nasionale weervoorspeller van die SAWD-kantoor in Pretoria, sê die kouefront sal Vrydag na die suidelike kusgebiede van die Wes-Kaap asook die aangrensende binneland versprei. Die kouefront versprei geleidelik, en teen Sondag sal dit so wyd as oor die grootste deel van die Oos-Kaap en KwaZulu-Natal tot dele van Mpumalanga versprei.